  Виталий Пронин Быдӟым война фашистъёс киулэ шедем музъемъёс вылын уката секыт улон вал. Со сярысь вера «Без срока давности» адӟытон. Туспуктэм: udmurt.ruАдӟытон усьтӥськиз 8-тӥ феврале К. Герд нимо йӧскалык музейын. Та нунал юнме быръемын ӧй вал. Ӵапак 1946-тӥ арын 8-тӥ феврале быдэс дунне тодӥз, мар дауртӥзы нацистъёс оккупировать карем музъемъёсмы вылын. Со сярысь Нюрнбергын военной трибуналын бадӟым доклад лыдӟиз Роман Руденко. «Без срока давности» проектэз мытӥз но адӟытонэз радъяз Россиысь утчаськон движение. — Ми раскопкаосы ӵем потаськомы, ышем-бырем солдатъёслэсь бервылъёссэс утчаськомы — вераз движенилэн кыл кутӥсь секретарез Елена Цунаева, — но берло вакытэ калык ми доры мукет куронэн вазиськылыны ӧдъяз: эскероно, пе, оккупацие шедем музъемъёсты, бугыръяськоно архивъёсын. 2020-тӥ арын та малпанлы дурбасьтӥз Россилэн Президентэз Владимир Путин. Ар ӵоже 400-лэсь трос историкъёс 50 пала архивъёсын бугыръяськизы. 23 том мында документъёс люказы. Кӧняез ке соос пӧлысь «Без срока давности» адӟытонэ поттэмын. — Историмес утён понна та туж бадӟым адӟытон, — вераз К. Герд нимо музейлэн кивалтӥсез Александр Волков, — ӵемысь ми вунэтӥськомы войналэн та палэз сярысь. Мугор ик юзыр-кезьыр луэ, валаса, мар дауртӥзы нацистъёс. Историкъёс бадӟым саклык висъязы нацистъёслэн «Ост» планзылы. Соя чакламын вал мукет калыкъёсты быдтыны, соосты ултӥяса возьыны. Киултэм гуртъёсын но городъёсын фашистъёс та планзэс улонэ пыӵатылӥзы. СССР-ысь 22 улосъёсын оккупантъёс кӧня ке дыр ӵоже улӥзы: кытын ке кемагес, кытын ке ӧжытгес, озьы ке но со вакыт яра кельтӥз калыклэн улоназ. 85 миллион мурт фашистъёс улэ шедиз, 11 миллионэз соос пӧлысь быриз. Нацистъёслэсь та сьӧд ужъёссэс эскероно на, архивын бугыръяськоно. — Та проект егитъёсмылы валэктэ, кыӵе курадӟонэз адӟиз асьме калыкмы война дыръя, — вераз Правительстволэн Тӧроез Ярослав Семёнов, — тросэз архивъёсысь документъёс та дырозь ватыса воземын вал. Татысь сяна соосты нокытысь уд адӟы ни. Адӟытон Удмуртиысь музейын июнёзь ужалоз. Кунысьтымы эшшо 63 улосвылэ вуылоз. Мария Емельянова  